גייטס מק'פאדן

שריל גייטס מק'פאדן (באנגלית: Cheryl Gates McFadden; נולדה ב-2 במרץ 1949) היא שחקנית וכוריאוגרפית אמריקאית. היא ידועה בעיקר בשל גילום דמותה של ד"ר בוורלי קראשר בסדרת הטלוויזיה "מסע בין כוכבים: הדור הבא" ובסרטי הקולנוע המבוססים על סדרה זו.

שנותיה הראשונות
מק'פאדן נולדה באקרון, אוהיו. היא למדה באוניברסיטת ברנדייס וסיימה בהצטיינות עם תואר ראשון באמנויות הבמה. לאחר סיום לימודיה ברנדייס, היא עברה לפריז ולמדה תיאטרון עם השחקן ז'אק לקוק. היא ממוצא ליטאי מצד אמה.

קריירה
לפני "מסע בין כוכבים: הדור הבא", מק'פאדן עבדה לעיתים קרובות עבור הפקותיו של ג'ים הנסון, לרבות הסרטים "The Dark Crystal" (ככוריאוגרפית), "המבוך" (כמנהלת כוריאוגרפיה ומפעילת בובות), "החבובות כובשות את מנהטן" (ככוריאוגרפית, בנוסף - תפקיד קטן על המסך), וכן עבודה על "Dreamchild" (שוב פעם, ככוריאוגרפית וכמפעילת בובות). כדרך להבחין בין עבודת המשחק שלה לבין עבודת הכוריאוגרפיה שלה, היא בדרך כלל מופיעה בשם "גייטס מק'פאדן" כשחקנית ו-"שריל מק'פאדן" ככוריאוגרפית. עם זאת, בסרטה של טרומה "When Nature Calls" משנת 1985 היא מופיעה כ-"שריל מק'פאדן", וכך גם בפרק "Cliff's 50th Birthday" מעונה 3 של "משפחת קוסבי". היא הופיעה ב-"המרדף אחר אוקטובר האדום" כקרוליין, אשתו של ג'ק ריאן, אם כי רוב הסצנות בהן השתתפה נחתכו מהסרט בשלב הפוסט-פרודקשן.

מסע בין כוכבים: הדור הבא
בשנת 1987, מק'פאדן לוהקה לתפקיד ד"ר בוורלי קראשר ב-"מסע בין כוכבים: הדור הבא". דמותה של קרשאר הייתה אמורה להיות מושא אהבתו של הקפטן ז'אן-לוק פיקארד, והיבט זה של הדמות הוא מה שמשך אותה לתפקיד. היבט חשוב נוסף של הדמות היה להיות אלמנה, המנסה לאזן בין אימהות לבין קריירה. בעונה השנייה מק'פאדן פוטרה, והוחלפה על ידי השחקנית דיאנה מולדואר כקצינת הרפואה הראשית של האנטרפרייז. דמותה של מולדאר, ד"ר קתרין פולאסקי, לא המשיכה לעונה השלישית של הסדרה. ג'ין רודנברי תיאר את מולדאר כ-"שחקנית מוכשרת ביותר", ואמר כי ההחלטה "לתת לה ללכת נעשתה אך ורק משום שלא התפתחה הכימיה לה ציפו בינה לבין יתר שחקני ספינת החלל". ההפקה פנתה אל מק'פאדן, והציעה לה לחזור לעונה השלישית. בהתחלה היא הייתה מהוססת, אבל אחרי שיחת טלפון מפטריק סטיוארט, מק'פאדן שוכנעה לחזור ולגלם שוב את תפקידה של ד"ר קראשר. רגעים בולטים של הדמות בסדרה כוללים את: הפרק "The High Ground", בו ד"ר קראשר נחטפה על ידי מחבלים; הפרק "Remember Me", בו היא נלכדת בתוך מציאות חלופית שבה כל אהוביה מתחילים להיעלם זה אחר זה; הפרק "The Host", שכולל רומן בין הרופאה לבין אדם עם סוד גדול; הפרק "Suspicions", בו ד"ר קראשר מסכנת את הקריירה שלה על מנת לפתור תעלומת רצח של מדען; הפרק "Sub Rosa", שבו ד"ר קראשר הופכת לקורבן הבא של "רוח רפאים" אשר בעבר פיתתה את סבתה; הפרק "Attached", בו קפטן פיקארד וד"ר קראשר הופכים להיות מקושרים טלפתית כאסירים, ולומדים את הרגשות האמיתיים של האחד כלפי השני. מק'פאדן שבה לגלם את תפקידה של קראשר בכל ארבעת סרטי "הדור הבא", וגם סיפקה את קולה למשחקי המחשב "Star Trek: A Final Unity" ו-"Star Trek Generations". מק'פאדן גם ביימה את הפרק "Genesis" (ניסיונה היחיד בבימוי נכון לעכשיו), וכן יצרה את הכוריאוגרפיה של קטע הריקוד שנראה בפרק "Data's Day".

לאחר הדור הבא
בשנת 1990, בסרט הקומדיה "Taking Care of Business" בכיכובו של ג'יימס בלושי השתתפו מק'פאדן, ביחד עם עוד שחקן "הדור הבא", ג'ון דה לנסי (המגלם את קיו). בשנת 1992 היא הופיעה, לצד חברי לצוות השחקנים של "הדור הבא" פטריק סטיוארט, ג'ונתן פרייקס, ברנט ספיינר וקולם מיני, בהפקה של המחזה "Every Good Boy Deserves Favour", שהועלה בארבע ערים. כמו כן, היא כיכבה בסדרת הטלוויזיה "Marker", בשנת 1995, ביחד עם ריצ'רד גריקו, וכן הופיעה בסרט הטלוויזיה "Crowned and Dangerous" עם יסמין בלית', בשנת 1997. בין תפקידיה הנוספים בטלוויזיה: דמותה של אליסון רורק, הבוס של פול באקמן, בארבעה פרקים של הסיטקום "משתגעים מאהבה". באביב של שנת 2006, מק'פאדן הופיעה בסדרה של פרסומות טלוויזיה עבור חברת "מיקרוסופט".

היא למדה במספר אוניברסיטאות (AADA, ברנדייס, אוניברסיטת הרווארד, אוניברסיטת Purdue, Temple, אקדמיית סטלה בהמבורג, ואוניברסיטת פיטסבורג). החל מאוגוסט 2010, היא רשומה כאשת סגל מן החוץ בבית הספר לתיאטרון באוניברסיטת דרום קליפורניה. היא הייתה המנהלת האמנותית של Ensemble Studio Theatre של לוס אנג'לס מאז ינואר 2009. במהלך כהונתה היא הובילה את בניית ה-Atwater Village Theatre Collective, שני חללי תיאטרון חדשים בלוס אנג'לס.

מק'פאדן תרמה את קולה כקריינית במספר ספרי אודיו, ביניהם סיפור הספרות הספקולטיבית "Confessor" משנת 2010 מאת הסופרת אליזבת בר.

חיים אישיים
למק'פאדן יש בן אחד, ג'יימס, שנולד בשנת 1991. ההיריון שלה לא נכתב אל תוך העונה הרביעית של "מסע בין כוכבים: הדור הבא"; במקום זאת, דמותה לבשה חלוק מעבדה מעל המדים.

פילמוגרפיה
קולנוע
 1984 - החבובות כובשות את מנהטן
 1985 - Rustlers' Rhapsody
 1985 - When Nature Calls
 1986 - המבוך (כוריאוגרפיה)
 1990 - The Hunt for Red October
 1990 - Taking Care of Business
 1990 - Beyond the Groove - סרט טלוויזיה.
 1994 - מסע בין כוכבים: דורות
 1996 - מסע בין כוכבים: המפגש
 1997 - Crowned and Dangerous - סרט טלוויזיה של ABC
 1998 - מסע בין כוכבים: המרד
 2002 - מסע בין כוכבים: נמסיס
 2005 - Dirty
 2009 - Make the Yuletide Gay

טלוויזיה
 1986 - The Wizard בתפקיד דארסי; הפרק "El Dorado".
 1987 - משפחת קוסבי; הפרק "Cliff's 50th Birthday".
 1987–1988; 1989–1994 - מסע בין כוכבים: הדור הבא, בתפקיד ד"ר בוורלי קראשר.
 1992 - פרקליטי אל איי, בתפקיד יוטה קלר; הפרק "Steal It Again, Sam".
 1993 - Dream On, בתפקיד אינה דרייקוף; הפרק "The Book, the Thief, Her Boss and His Lover".
 1994 - שולחן לחמישה, בתפקיד גריר אריקסון; הפרק "Something Out of Nothing".
 1995 - Marker, בתפקיד קימבה; 13 פרקים.
 1995–1996 - משתגעים מאהבה, בתפקיד אליסון רורק; ארבעה פרקים.
 2000 - הפרקליטים, בתפקיד השופטת אמילי הריסון; הפרק "Checkmates".
 2001 - The Division, בתפקיד הגברת פיטרסן; הפרק "Hero".
 2004 - The Handler, בתפקיד שבון; הפרק "Wedding Party".
 2009 - איש משפחה, בתפקיד עצמה; הפרק "Not All Dogs Go to Heaven".
 2013-2011 - פרנקלין ובאש; בתפקיד השופטת מלורי ג'ייקובס, ארבעה פרקים.
 2017 - NCIS, בתפקיד גברת בלמונט, הפרק "Skeleton Crew".
 2022 - מסע בין כוכבים: פרודיג'י, בתפקיד בוורלי קראשר (קול).
 2023 - מסע בין כוכבים: פיקארד, בתפקיד בוורלי קראשר.
 2024 - שליטי היקום: הגילוי, בתפקיד המלכה מרלנה; ארבעה פרקים.
 2024 - אקס-מן 97, בתפקיד אמא אסקאני, הפרק "Tolerance Is Extinction Part 3".

קישורים חיצוניים

הערות שוליים

קטגוריה:שחקניות קולנוע וטלוויזיה אמריקאיות
קטגוריה:שחקני קולנוע וטלוויזיה אמריקאים
קטגוריה:בוגרות אוניברסיטת ברנדייס
קטגוריה:בוגרי אוניברסיטת ברנדייס
קטגוריה:אמריקאיות שנולדו ב-1949
קטגוריה:אמריקאים שנולדו ב-1949